Document ID: 32014R0412

A BIZOTTSÁG 412/2014/EU VÉGREHAJTÁSI RENDELETE
(2014. április 23.)
az Ukrajnából származó tojásra, tojástermékekre és albuminokra vonatkozó uniós behozatali vámkontingensek megnyitásáról és kezeléséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a), c) és d) pontjára,
mivel:
(1)
A 374/2014/EU európai parlamenti és tanácsi rendelet (2) kedvezményes vámok alkalmazását írja elő egyes Ukrajnából származó áruk 2014. évi behozatalára vonatkozóan. Az említett rendelet 3. cikke értelmében a rendelet III. mellékletében felsorolt mezőgazdasági termékek az ugyanabban a mellékletben meghatározott kontingensek keretein belül importálhatók az Unióba. A 374/2014/EU rendelet III. mellékletében említett kontingenseket a Bizottságnak az 1308/2013/EU rendelet 184. cikke (2) bekezdésének b) pontjában foglaltak szerint kell kezelnie.
(2)
Az érintett behozatali vámkontingenseket behozatali engedélyek révén célszerű kezelni. E célból - az e rendeletben megállapított további feltételek sérelme nélkül - az 1301/2006/EK bizottsági rendeletet (3) kell alkalmazni.
(3)
Az e rendelet alapján kibocsátott behozatali engedélyekre indokolt a 376/2008/EK bizottsági rendeletet (4) alkalmazni, kivéve azokat az eseteket, amikor helyénvaló eltéréseket biztosítani.
(4)
A vámkontingensek megfelelő kezelése érdekében indokolt úgy rendelkezni, hogy a behozatali engedélyekhez kapcsolódó biztosítékot a behozatali jogok iránti kérelem benyújtásakor kell letétbe helyezni.
(5)
Az 1001/2013/EU bizottsági végrehajtási rendelet (5) a 2658/87/EGK tanácsi rendelet (6) I. mellékletében szereplő KN-kódok közül néhányat új KN-kódokkal váltott fel, így ezek most eltérnek a 374/2014/EU rendeletben említettektől. Ezért indokolt az új KN-kódokat feltüntetni e rendelet I. mellékletében.
(6)
Tekintve, hogy a 374/2014/EU rendelet III. mellékletében említett vámkontingensek csupán 2014. október 31-ig állnak rendelkezésre, e rendeletnek a lehető leghamarabb hatályba kell lépnie.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
ELFOGADTA EZT A RENDELETET:
1. cikk
A vámkontingensek megnyitása és kezelése
(1) E rendelet az I. mellékletben felsorolt tojáságazati és albumintermékek behozatalára vonatkozó vámkontingenseket nyitja meg és kezeli.
(2) Az (1) bekezdésben említett kontingensek keretében behozható termékek mennyiségét, az alkalmazandó vámot, valamint a vonatkozó tételszámokat az I. melléklet tartalmazza.
(3) Az (1) bekezdésben említett behozatali vámkontingenseket behozatali engedélyek révén kell kezelni.
(4) Amennyiben e rendelet másképp nem rendelkezik, az 1301/2006/EK rendeletet és a 376/2008/EK rendeletet kell alkalmazni.
(5) E rendelet alkalmazásában a tojástermékek tömegét a 2454/93/EGK bizottsági rendelet (7) 69. mellékletében megállapított átalányelszámolási kulcsok szerint át kell számítani héjastojás-egyenértékre.
(6) E rendelet alkalmazásában a tejalbuminok tömegét - a 2454/93/EGK rendelet 69. cikkében megállapított átváltási elveknek megfelelően - a szárított tejalbuminok (3502 20 91 KN-kód) esetében 7,00 értékű átalányelszámolási kulcs, más tejalbuminok (3502 20 99 KN-kód) esetében pedig 53,00 értékű átalányelszámolási kulcs szerint át kell számítani héjastojás-egyenértékre.
2. cikk
A behozatali vámkontingensek tárgyidőszaka
Az 1. cikk (1) bekezdésében említett behozatali vámkontingensek 2014. október 31-ig állnak rendelkezésre.
3. cikk
Behozatali engedély iránti kérelmek és behozatali engedélyek
(1) Az engedély iránti kérelmeket legkésőbb az e rendelet hatálybalépésének időpontjától számított 15. naptári napon, brüsszeli idő szerint 13 óráig kell benyújtani.
(2) Az egyes engedélykérelmek csak egy tételszámot jelölhetnek meg. Ugyanakkor több, különböző KN-kódok alá tartozó termékre is vonatkozhatnak. Ebben az esetben valamennyi KN-kódot és a hozzájuk tartozó árumegnevezéseket fel kell tüntetni az engedély iránti kérelem és az engedély 15., illetve 16. rovatában. Az I. mellékletben szereplő 09.4275 tételszámú vámkontingens esetében a teljes mennyiséget át kell számítani héjastojás-egyenértékre.
(3) Az egyes engedély iránti kérelmeknek legalább 1 tonna mennyiségre kell vonatkozniuk, ugyanakkor nem jelölhető meg bennük az adott kontingens keretében szétosztható mennyiség 10 %-át meghaladó mennyiség.
(4) Az engedély iránti kérelmeknek és az engedélyeknek tartalmazniuk kell:
a)
a 8. rovatban a származási országot feltüntető „Ukrajna” nevet és az „igen” szó melletti négyzetben egy X-et;
b)
a 20. rovatban a II. mellékletben szereplő bejegyzések valamelyikét.
(5) Engedély iránti kérelem benyújtásakor 100 kilogrammonként 20 EUR összegű biztosítékot kell letétbe helyezni.
(6) A tagállamok legkésőbb az (1) bekezdésben említett, a kérelmek benyújtására vonatkozó időszak végétől számított 7. munkanapon értesítik a Bizottságot a kérelmezett összmennyiségről, amelyet a héjastojás-egyenérték szerinti, kilogrammban kifejezett tömegben, tételszám szerinti bontásban adnak meg.
(7) Az 1. cikk (1) bekezdésében említett behozatali vámkontingens keretében odaítélt mennyiség csak behozatali engedély bemutatásával bocsátható szabad forgalomba.
(8) A behozatali engedélyeket a (6) bekezdésben előírt értesítési időszak végétől számítva a 7. munkanaptól kezdődően és legkésőbb a 12. munkanapig kell kibocsátani.
4. cikk
A behozatali engedélyek érvényessége
(1) A behozatali engedélyek kibocsátásuk napjától 2014. október 31-ig érvényesek.
(2) A 376/2008/EK rendelet 8. cikke (1) bekezdésének sérelme nélkül az engedélyekből származó jogok csak akkor ruházhatók át, ha az átruházás kedvezményezettje megfelel az 1301/2006/EK rendelet 5. cikkében meghatározott jogosultsági feltételeknek.
5. cikk
A Bizottságnak küldendő értesítések
(1) Az 1301/2006/EK rendelet 11. cikke (1) bekezdésének második albekezdésétől eltérve a tagállamok értesítik a Bizottságot:
a)
legkésőbb 2014. november 14-ig azokról a termékmennyiségekről - beleértve a nulla értékeket is -, amelyekre a kontingensidőszakban behozatali engedélyeket bocsátottak ki;
b)
legkésőbb 2015. február 28-ig a fel nem használt vagy részben felhasznált behozatali engedélyekben foglalt termékmennyiségekről - beleértve a nulla értékeket is -, amelyek megfelelnek a behozatali engedélyek hátoldalán feltüntetett mennyiségek és azon mennyiségek közötti különbözetnek, amelyekre nézve az engedélyeket kiállították.
(2) A tagállamok legkésőbb 2015. február 28-ig értesítik a Bizottságot a behozatali vámkontingensek e rendeletben meghatározott tárgyidőszakában ténylegesen szabad forgalomba bocsátott termékmennyiségekről.
(3) Az (1) és a (2) bekezdésben említett értesítésekben a mennyiséget a héjastojás-egyenérték szerinti, kilogrammban kifejezett tömegben, tételszámok szerinti bontásban kell megadni.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. április 23-án.

Labels: 3
17
18